b'\n_START_ARTICLE_\nBrothers in Arms\n_START_SECTION_\nPovijest\n_START_PARAGRAPH_\nBrothers in Arms je bio jedan od prvih albuma usmjerenih na CD tr\xc5\xbei\xc5\xa1te, ujedno i prvi izdani potpuno digitalno snimljen album, iako ne prvi digitalno snimljen i obra\xc4\x91en. Tako\xc4\x91er je izdan na gramofonskoj plo\xc4\x8di i audio kazeti. _NEWLINE_Brothers in Arms je bio prvi album koji se prodao u milijun primjeraka u CD formatu, i prvi koje je nadma\xc5\xa1io prodaju svog vinilnog izdanja. Zaposlenik Rykodisca je kasnije zapisao: "[U 1985. smo] se borili proizvesti \xc5\xa1to vi\xc5\xa1e CD-ova jer je cjelokupni kapacitet svjetske proizvodnje bio prema\xc5\xa1en potra\xc5\xbenjom za jednim rock izdanjem (albumom Brothers in Arms Dire Straitsa)."_NEWLINE_Album je digitalno obra\xc4\x91en i izdan 1996. godine s ostatkom kataloga Dire Straitsa u ve\xc4\x87ini zemalja izvan SAD-a, gdje je pu\xc5\xa1ten u prodaju tek 19. rujna 2000. godine. Tako\xc4\x91er je izdan u Super Audio CD formatu 26. srpnja 2005. i DualDisc formatu 16. kolovoza 2005., za \xc5\xa1to je te godine nagra\xc4\x91en Grammyjem za album s najboljom reprodukcijom zvuka.\n_START_SECTION_\nPriznanja\n_START_PARAGRAPH_\nU 2000. godini \xc4\x8dasopis Q je smjestio album Brothers in Arms na 51. mjesto svoje liste \'100 najboljih britanskih albuma u povijesti\'. \xc4\x8casopis Rolling Stone je 2003. godine album stavio na 351. mjesto svoje liste \'500 najve\xc4\x87ih albuma svih vremena\'._NEWLINE_Od 30. travnja 2008., Brothers in Arms dr\xc5\xbei peto mjesto najprodavanijih albuma u Ujedinjenom Kraljevstvu i 107. mjesto najprodavanijih albuma u SAD-u._NEWLINE_Album je osvojio nagradu za najbolji britanski album 1987. godine.\n_START_SECTION_\nPrva strana\n_START_PARAGRAPH_\n"Money for Nothing" je bila jedna od povijesnih pjesama MTV razdoblja zajedno sa svojim video spotom. To je jedina pjesma Dire Straitsa kojoj tekstopisac nije samo Mark Knopfler. Sting je dobio zasluge za pisanje zbog uzvika "I want my MTV" ("Ja ho\xc4\x87u moj MTV") koja preuzima melodiju iz pjesme "Don\'t Stand So Close to Me" grupe The Police._NEWLINE_Pjesma "Walk of Life" je bila hit u Ujedinjenom Kraljevstvu gdje je zauzela drugo mjesto na glazbenoj listi na po\xc4\x8detku 1986. godine dok je zauzela sedmo mjesto u SAD-u kasnije te iste godine. Pjesma skoro nije bila uvr\xc5\xa1tena u izdanje albuma, ali to se ipak nije dogodilo jer je grupa nadglasala producenta Neila Dorfsmana tijekom izbora pjesama.\n_START_SECTION_\nDruga strana\n_START_PARAGRAPH_\nNa drugoj strani albuma, tekstovi triju pjesama ("Ride Across the River", "The Man\'s Too Strong" i "Brothers in Arms") se fokusiraju na gerilske ratove u Salvadoru i Nikaragvi. Naziv albuma je inspiriran razgovorom u kojem je Knopflerov otac napomenuo: "We shouldn\'t be at war with our brothers in arms. (Ne bi smjeli biti u ratu s na\xc5\xa1om bra\xc4\x87om po oru\xc5\xbeju.)" Ovaj razgovor se navodno dogodio u vrijeme Falklandskog sukoba, ali Mark Knopfler negira da naziv albuma ima veze s tom \xc4\x8dinjenicom.\n_START_SECTION_\nOmot albuma\n_START_PARAGRAPH_\nGitara koja se nalazi na omotu albuma je National Style 0 gitara. Style 0 linija gitara je uvedena 1930. i obustavljena 1941. godine.\n_START_SECTION_\nGlazbene liste\n_START_PARAGRAPH_\nAlbum je od grupe napravio senzaciju. U SAD-u je album ponesen uspjehom singla "Money for Nothing" dosegao prvo mjesto na glazbenoj listi i tamo ostao devet tjedana. U Ujedinjenom Kraljevstvu je zahvaljuju\xc4\x87i nizu top 10 hitova album s lako\xc4\x87om zauzeo prvo mjesto na glazbenoj listi. Brothers in Arms je u Australiji proveo 34 tjedna na prvom mjestu glazbene liste. Album je zauzeo prva mjesta u 24 zemlje svijeta, a to su: Australija, Austrija, Kanada, Belgija, Danska, Finska, Francuska, Njema\xc4\x8dka, Gr\xc4\x8dka, Hong Kong, Jugoslavija, Island, Irska, Izrael, Norve\xc5\xa1ka, Novi Zeland, Portugal, \xc5\xa0panjolska, \xc5\xa0vicarska, \xc5\xa0vedska, Turska, Ujedinjeno Kraljevstvo i SAD. Na glazbenoj ljestvici Ujedinjenog Kraljevstva album je proveo 228 tjedana. U Australiji je bio najprodavaniji album u 1985. godini i drugi najprodavaniji album u 1986. godini.'